เปิดช่องครูกู้ดอกเบี้ยตํ่า
ศธ.เตรียมเปิดช่องครูกู้ซอฟต์โลน ผ่อนปรนภาระรายเดือนล้างหนี้เสีย
13 พ.ค. 2556

ศธ.เตรียมเปิดช่องครูกู้ซอฟต์โลน ผ่อนปรนภาระรายเดือนล้างหนี้เสีย
นางพนิตา กำภู ณ อยุธยา ปลัดกระทรวงศึกษาธิการ (ศธ.) เปิดเผยว่า จะเสนอเงินกู้ดอกเบี้ยต่ำ หรือซอฟต์โลน ให้ครูกู้เพื่อนำไปแก้ปัญหาหนี้สิน โดยมอบหมายให้สำนักงานคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สกสค.) ดำเนินการ
ทั้งนี้ ซอฟต์โลน ตามแนวทางนี้จะนำไปซื้อหนี้ครู ที่เป็นหนี้เสีย เพื่อปรับโครงสร้างใหม่ ให้ครูมีหนี้อยู่ที่เดียว โดยจะลดดอกเบี้ยให้อยู่ที่ประมาณ 5% จากขณะนี้ที่สูงประมาณ 7-8% 
นางพนิตา กล่าวว่า แนวทางดังกล่าวจะเปิดช่องให้เฉพาะกลุ่มครูที่มีหนี้เสียจริงๆ หรือครูที่มีหนี้วิกฤตขั้นรุนแรง เช่น โดนฟ้องเรื่องบัตรเครดิตถูกอายัดทรัพย์ หรือผ่อนหนี้ต่องวดแล้วไม่เหลือเงินใช้จ่ายดำรงชีวิตเลย เป็นต้น 
ทั้งนี้ สำหรับวิธีการที่คิดไว้ คือจะกู้ในนาม สกสค. และปล่อยให้ครูกลุ่มนี้กู้ในอัตราที่เป็นดอกเบี้ยถูก เพื่อผ่อนปรนภาระที่แบกอยู่ 
อย่างไรก็ตาม แนวทางการแก้ปัญหาหนี้ครูในระยะยาวนั้น แม้จะพูดและทำกันมานานแต่ก็ไม่ประสบความสำเร็จ ดังนั้น วิธีการที่ยั่งยืนควรจะส่งเสริมให้ครูที่เป็นหนี้ได้มีรายได้เพิ่มขึ้นมากกว่า
นายวรากรณ์ สามโกเศศ อธิการบดีมหาวิทยาลัยธุรกิจบัณฑิตย์ และอดีต รมช.ศธ. กล่าวว่า ที่ผ่านมามีการแก้ไขปัญหาดังกล่าวด้วยการปล่อยเงินกู้ให้แก่ครูอย่างเต็มที่เพื่อนำเงินกู้ใหม่ไปกลบหนี้เก่า และเป็นการกู้ที่ไม่สิ้นสุด แนวคิดเรื่องนี้จึงควรตั้งหน่วยงานเข้าไปเจาะปัญหาของครูที่จะเข้ามายื่นกู้ที่จะมีขึ้นเป็นรายบุคคล เพื่อให้การช่วยเหลือเข้าถึงปัญหาอย่างแท้จริง
“ที่ผ่านมา ครูจำนวนหนึ่งมีความเชื่อแบบผิดๆ ว่ากู้เงินแล้ว ภาครัฐก็ต้องโดดลงมาช่วยแก้ปัญหาหนี้สินครูให้อย่างแน่นอน จนทำให้ปัจจุบันมีครูเป็นหนี้สิน ทั้งหนี้ในระบบ และหนี้นอกระบบกว่า 4 แสนราย โดยจำนวนมากถูกฟ้องร้องเพราะไม่มีเงินมาจ่ายเงินค่างวดในแต่ละเดือนมีจำนวนสูงขึ้นทุกปี หากไม่เจาะปัญหาเป็นรายคน ก็อาจจะยิ่งสร้างปัญหาเพิ่ม เพราะหนี้เก่าก็ยังใช้ไม่หมด หนี้ใหม่ก็เพิ่มขึ้นมาอีก ปัญหาก็วนมาที่จุดเดิม” นายวรากรณ์ กล่าว